თეგეტა ჰოლდინგი

**თეგეტა ჰოლდინგი** () — უმსხვილესი საავტომობილო კომპანიაა კავკასიასა და ცენტრალურ აზიაში, რომელიც მომხმარებელს საავტომობილო ეკოსისტემის სრულ სპექტრს სთავაზობს. ჰოლდინგი 40-მდე შვილობილ კომპანიას აერთიანებს, სადაც 3000-მდე თანამშრომელია დასაქმებული. „თეგეტა“ რეგიონში ერთ-ერთ ყველაზე მსხვილ დამსაქმებლად მიიჩნევა.  

კომპანიას საკუთარი წარმომადგენლობა აქვს აზერბაიჯანში, უზბეკეთში, სომხეთსა და არაბთა გაერთიანებულ საამიროებში. მისი მომსახურებით სარგებლობა საქართველოს ყველა რეგიონშია შესაძლებელი. „თეგეტას“ ფილიალები განთავსებულია თბილისში, მცხეთაში, თელავში, ქუთაისში, გორში, ყაზბეგში, ბათუმში, ხელვაჩაურში, ფოთში, რუხში, ახალციხესა და მარნეულში.

„თეგეტა ჰოლდინგი“ 300-ზე მეტი მსოფლიო ბრენდის პარტნიორია. საქართველოში წარმოადგენს ისეთ ცნობილ საავტომობილო ბრენდებს, როგორებიცაა: Bridgestone, Michelin, Pirelli, Continental, Varta, Exide, FIamm, Optima, Shell, Motul, Mobil, Petronas, Fuchs, Hengst, ZF, Sachs, Lemforder, Bosch, Ate, TRW, Bosch, Toptul და ა. შ. 

## ისტორია
„თეგეტას“ დამფუძნებელია ბიზნესმენი თემურ კოხოძე. 1995 წელს თემურ კოხოძემ დააარსა შპს „იკარუსი“, რომელიც საქართველოში ავტობუსების ნაწილების პირველი ოფიციალური შემომტანი გახდა. 1996 წელს კომპანიამ „ავტოექსპორტის“ სახელით დაიწყო პოზიციონირება. 2001 წლიდან კი კომპანია ბაზარზე უკვე „თეგეტა მოტორსის“ სახელით ოპერირებს, რომელიც დღეს უმსხვილესი ჰოლდინგური კომპანიაა.

1998 წელს „თეგეტამ“ გააფორმა ისტორიული ხელშეკრულება მსოფლიოში საბურავების მწარმოებელ უმსხვილეს ბრენდ „ბრიჯსტოუნთან“ და მისი ოფიციალური დილერი გახდა საქართველოში. მოგვიანებით კი თანამშრომლობა გაფართოვდა და „თეგეტა“ „ბრიჯსტოუნის“ წარმომადგენელი რეგიონის მასშტაბით გახდა.

„თეგეტა ჰოლდინგი“ 2006 წლიდან საქართველოში უმსხვილესი გერმანული ბრენდის MAN TRUCK & BUS-ის ოფიციალური იმპორტიორია. MAN-ის პირველი სერვისცენტრი საქართველოში სწორედ 2006 წელს აშენდა. 

2012 წლიდან „თეგეტა“ Groupauto International-ის ოფიციალური წევრია. 2022 წელს კომპანია Groupauto International-ის გლობალური ჯილდოს მფლობელი გახდა. ჯილდო „თეგეტას" სატვირთო მიმართულების ცენტრალურ ფილიალს გადაეცა. 2019 წელს კომპანიამ ევროკავშირისა და მსოფლიო ბანკის საუკეთესო წლიური ანგარიშისა და გამჭვირვალობის ჯილდო მოიპოვა.

ბიზნესპროცესების ავტომატიზაციისა და ეფექტიანი მუშაობის მიზნით. კომპანიაში 2009 წლიდან დანერგილია გერმანული პროგრამა SAP.

„თეგეტა მოტორსს“  2018 წლიდან აქვს დანერგილი გარემოს დაცვის მენეჯმენტის (ISO 14001:2015) სტანდარტი, რომელსაც დღემდე ინარჩუნებს. კომპანიაში ასევე მოქმედებს შრომის უსაფრთხოებისა (ISO 45001:2018) და ხარისხის მენეჯმენტის სისტემების (ISO 9001:2015) სტანდარტები.

ბიზნესის მდგრადი განვითარებისა და ადგილობრივი თუ საერთაშორისო გამოცდილებების გაზიარების მიზნით „თეგეტა ჰოლდინგი“ სხვადასხვა ასოციაციის წევრია, მათ შორის:

*„UN Global Compact Network Georgia
*BAG — ააიპ „საქართველოს ბიზნესასოციაცია“ 
*AMCHAM — ააიპ საქართველოში „ამერიკის სავაჭრო პალატა“
*EBA — ევროპული ბიზნესასოციაცია 

## ბიზნესსეგმენტები
;თეგეტა მოტორსი
„თეგეტა მოტორსი“ 1995 წლიდან ოპერირებს ბაზარზე მსუბუქი, სატვირთო და სპეციალური დანიშნულების სერვისის მიმართულებით. ავტოინდუსტრიის ლიდერი კომპანია მომხმარებელს ავტომომსახურების სრულ სპექტრს სთავაზობს როგორც მსუბუქი და სატვირთო ავტომობილების, ისე ავტობუსებისა და მიკროავტობუსების, ასევე სპეციალური დანიშნულების ტექნიკის მიმართულებით. კომპანიას მთელი ქვეყნის მასშტაბით 28 ფილიალი აქვს:

*420 000-მდე რეგისტრირებული საცალო მომხმარებელი
*40 000-მდე კორპორაციული მომხმარებელი
*7000-მდე საბითუმო ობიექტი
*300-მდე პარტნიორი მსოფლიო ბრენდი

;Tegeta Cars 
„თეგეტა ჰოლდინგში“ შემავალი კომპანია Tegeta Cars ბაზარზე  მსოფლიოს წამყვანი საავტომობილო ბრენდების პარტნიორია. კომპანია ბაზარზე წარმოდგენილია ისეთი ცნობილი ბრენდებით, როგორებიცაა: Porsche, Mazda, Toyota, Volvo, Europcar, Auto Gallery, Indian. 2023 წლიდან მის პორტფელს დაემატა ჩინური საავტომობილო გიგანტები — Geely და Zeekr. 2024 წლიდან კი „თეგეტა ქარსი“ გახდა ისეთი ლეგენდარული საავტომობილო ბრენდების წარმომადგენელი საქართველოში, როგორებიცაა: Bently და Lamborgini. 

;Tegeta Construction Equipment
Tegeta Construction Equipment-ი „თეგეტა ჰოლდინგში“ შემავალი კომპანიაა, რომელიც ბაზარზე 2007 წლიდან ოპერირებს. ის ბრიტანული უმსხვილესი სამშენებლო ტექნიკის ბრენდის, JCB-ს ოფიციალური იმპორტიორია საქართველოსა და სამხრეთ კავკასიაში. კომპანია მომხმარებელს სთავაზობს სამშენებლო და საგზაო ტექნიკას სრული საგარანტიო მომსახურებით, ასევე ნებისმიერი სამშენებლო ტექნიკის სერვისსა და სათადარიგო ნაწილებს.

;Tegeta Truck & Bus
Tegeta Truck & Bus-ი „თეგეტა ჰოლდინგში“ შემავალი კომპანიაა, რომელიც ქართულ ბაზარზე 2006 წლიდან ოპერირებს. ის გერმანული უმსხვილესი ბრენდის MAN TRUCK & BUS-ის ოფიციალური იმპორტიორია საქართველოსა და ამიერკავკასიაში. კომპანია მომხმარებელს სთავაზობს სატვირთოების, ავტობუსების, მიკროავტობუსების, დიზელსა და ბუნებრივ აირზე მომუშავე სპეციალური დანიშნულების ტექნიკის ფართო სპექტრს. 

;Construction Machinery Georgia
Construction Machinery Georgia — „თეგეტა ჰოლდინგის“ შვილობილი კომპანია საგზაო-სამშენებლო საერთაშორისო პრემიუმ ბრენდებს წარადგენს. კომპანია რეგიონის საჯარო და კერძო სექტორს ინფრასტრუქტურული და სამთო-მოპოვებითი პროექტებისთვის საჭირო ტექნიკით ამარაგებს. ბრენდებს შორისაა გერმანული LIEBHERR და ფრანგული FAYAT GROUP-ის წევრი კომპანიები — BOMAG და MARINI. 

;თეგეტა აკადემია
თეგეტა აკადემია — „თეგეტა ჰოლდინგის“ შვილობილი კომპანია „თეგეტა აკადემია“ არის ავტორიზებული კოლეჯი და ეწევა საგანმანათლებლო და საკონსულტაციო საქმიანობას ტექნიკური და ბიზნესის მიმართულებებით.

„თეგეტა აკადემია“ კომპანიებს ეხმარება, გააუმჯობესონ სერვისები, ხელი შეუწყონ თანამშრომლების პროფესიულ განვითარებას, წვლილი შეიტანონ სამუშაო ძალის განვითარებაში და გაუზიარონ ახალი ცოდნა და საუკეთესო საერთაშორისო პრაქტიკა. 2022 წელს „თეგეტა აკადემია“ ELECTUDE-ის ექსკლუზიური წარმომადგენელი გახდა საქართველოში. ELECTUDE სიმულაციური ონლაინ სასწავლო პლატფორმაა, რომელიც USAID-თან თანამშრომლობით დაინერგა და 3000-ზე მეტ მოდულს აერთიანებს მსუბუქი და სატვირთო ავტომობილების მიმართულებით. 2024 წელს „თეგეტა აკადემიამ“ USAID-თან პარტნიორობით დაწყებული მასშტაბური პროექტი წარმატებით განახორციელა და დასავლეთ საქართველოში, კერძოდ, ფოთსა და ბათუმში 2 ახალი ფილიალი გახსნა. 

;Tegeta Rentals
Tegeta Rentals — „თეგეტა ჰოლდინგის“ შვილობილი კომპანია „თეგეტა რენტალსი“ 2019 წელს სამშენებლო ბაზრის ხელშეწყობის მიზნით დაარსდა. კომპანია მომხმარებელს სთავაზობს ნებისმიერი სახის სამშენებლო და სპეციალური ტექნიკის იჯარას გამოცდილი ოპერატორებით, როგორც დღიური, ისე გრძელვადიანი საჭიროებისთვის. კომპანიის საქმიანობაში შედის სპეციალური ტექნიკით მომსახურება მიწის სამუშაოებისა და ინერტული მასალების ტრანსპორტირების მიმართულებით. „თეგეტა რენტალსი“ ბაზარზე მსოფლიო წამყვანი ბრენდების უახლეს მოდელებს წარადგენს, მათ შორისაა: Man და JCB.

;თეგეტა ლიზინგი
თეგეტა ლიზინგი — „თეგეტა ჰოლდინგის“ შვილობილი კომპანია „თეგეტა ლიზინგი“ 2023 წელს შეიქმნა. კომპანია პროცესების გასამარტივებლად და მეტი კომფორტისათვის „თეგეტას“ მომხმარებელს სპეციალურ პირობებს სთავაზობს. „თეგეტა ლიზინგის“ შექმნის მიზანი მომხმარებლებისთვის ამ საერთაშორისო პრაქტიკის გაზიარება და მათზე მორგებული გამოცდილების შექმნაა.

## კორპორაციული სოციალური პასუხისმგებლობა
„თეგეტა ჰოლდინგი“ პირველი ქართული მსხვილი კომპანიაა, რომელმაც ევროპულ სტანდარტებზე მორგებული კორპორაციული მდგრადობის სტრატეგია შეიმუშავა. 2023 წელს გამოქვეყნებულ დოკუმენტში განსაზღვრულია ჰოლდინგის ხედვა, ზოგადი პოლიტიკა, გრძელვადიანი მიზნები და სამოქმედო მიმართულებები მდგრადი განვითარების ყველა ძირითადი სფეროს მიხედვით. კვლევის საფუძველზე განისაზღვრა სტრატეგიის პრიორიტეტული მიმართულებები — თანამშრომლების კეთილდღეობა, გარემოსდაცვითი პასუხისმგებლობა, უსაფრთხოება. თითოეულ მიმართულებაზე შემუშავდა სტრატეგიული გეგმები, რომელთა რეალიზებას კომპანია 2030 წლამდე პერიოდში აპირებს.

2024 წელს „თეგეტამ“ მდგრადობის პირველი ანგარიში წარადგინა. საერთაშორისო სტანდარტებთან შესაბამისობაში მომზადებული ვრცელი დოკუმენტი დაინტერესებული მხარეებისთვის საჯაროა. საანგარიშო პერიოდი 2023 წელს მოიცავს და აერთიანებს ინფორმაციას კომპანიის ღირებულებებისა და პრინციპების, მართვის სტრუქტურის, სამიზნე აუდიტორიის, პასუხისმგებლობიანი ბიზნესსაქმიანობის ფარგლებში შემუშავებული პოლიტიკებისა და განხორციელებული პროექტების შესახებ. ანგარიში დეტალურად აჯამებს კომპანიის საქმიანობის სოციალურ და გარემოსდაცვით ზეგავლენებს და პასუხობს გაეროს მდგრადი განვითარების მიზნებს.

2021 წელს „თეგეტა ჰოლდინგმა" წამოიწყო კამპანია — „ზრუნვა ცვლის სამყაროს“. კამპანიის ფარგლებში შეიქმნა დონაციის პლატფორმა Tegeta.care, რომელიც იმ ორგანიზაციებსა თუ პროექტებს აერთიანებს, რომლებიც მწვავე პრობლემების მოგვარებაზე ზრუნავენ. პლატფორმის მეშვეობით ნებისმიერ მსურველს აქვს საშუალება, თავადაც შეიტანოს წვლილი სხვაზე ზრუნვაში და მარტივი პროცედურით ჩარიცხოს თანხა არჩეული ორგანიზაციის ანგარიშზე.

2022 წლიდან ფუნქციონირებს „თეგეტა ჰოლდინგში“ შემავალი ორგანიზაცია Tegeta Green Planet. ის ერთ-ერთი პირველია საქართველოში, რომელმაც გარემოს დაცვისა და სოფლის მეურნეობის სამინისტროსაგან ავტორიზაცია მოიპოვა მწარმოებლის გაფართოებული ვალდებულების ფარგლებში ნარჩენი საბურავების, ზეთებისა და აკუმულატორების მართვაზე. ორგანიზაცია პირველ ეტაპზე რეგლამენტის მიხედვით აგროვებს ზემოაღნიშნულ სპეციფიკურ ნარჩენებს, უზრუნველყოფს მის ტრანსპორტირებასა და გადამუშავებას, შემდგომ კი მართავს ცირკულარული ეკონომიკის წესების შესაბამისად.

## რესურსები ინტერნეტში
## სქოლიო 
კატეგორია:საქართველოს კომპანიები
კატეგორია:ჰოლდინგური კომპანიები